                                                                   Күп белүгә караганда да, аз белдереп,

                                                              эзләнү орлыгын салу һәм эзләгәнен

                                                             табарга юллар күрсәтү – мөгаллим

                                                          бирә ала торган хезмәтләрнең иң

                                                                    кадерлесе, иң зурысыдыр.

                                                                                                            Г.Ибраһимов

        Хәерле көн, хөрмәтле жюри әгъзалары, коллегалар.

Мин-Зайнуллина Лилия Гимадетдин кызы - Казан шәһәре Авиатөзелеш районының 37 нче гимназиясендә рус балаларына татар теле һәм әдәбияты дәресләрен укытам.

Минем методик темам “Татар теле һәм әдәбияты дәресләрендә укучыларның иҗади сәләтләрен үстерү. “

Тормыш безнең алга яңадан-яңа бурычлар куя, безне туктаусыз эзләнергә, үз өстебездә эшләргә мәҗбүр итә. Методик теманың актуальлеге шуның белән аңлатыла.

Федераль дәүләт белем бирү стандартларының төп таләбе–системалы-эшчәнлекле юнәлешне саклау. Димәк, хәзерге көндә тирән мәгълүматлы, югары белемле булу гына җитми, ә бәлки белемне гамәли эшчәнлектә тулысынча куллана белү дә сорала.

Заманында Г.Ибраһимов “Күп белүгә караганда да, аз белдереп, эзләнү орлыгын салу һәм эзләгәнен табарга юллар күрсәтү – мөгаллим бирә ала торган хезмәтләрнең иң кадерлесе, иң зурысыдыр,” - дип язып калдырган. Күрүебезчә, әдип, өйрәтү дигәндә, баланы тормышка әзерләүне дә күздә тоткан. Мин дә шушы принциптан чыгып эш итәм, даими рәвештә эзләнәм, яңалыкка омтылам.

Баланың табигать тарафыннан бирелгән сәләтен үстереп, аны иҗади шәхес буларак тәрбияләү – Федераль дәүләт белем бирү стандартлары таләбе. Татар теле һәм әдәбияты белән кызыксынучы балаларның саны артык күп булмауны искә алсак, мондый юнәлештәге эш укытучыдан белем һәм күнекмәләр генә түгел, тәвәкәллек һәм фидакарьлек сорый.

           Укучының иҗат итү сәләте, күп очракта, дәрестә ачыла.

Бер ук сыйныфта белем дәрәҗәләре төрле булган укучылар утыруын исәпкә алып, дәрестә сыйныфны шартлы рәвештә 3 төркемгә бүләм. Беренче төркемгә күбрәк иҗади биремнәр тәкъдим итәм. Икенче төркем белем һәм күнекмәләрне ныгытуны күздә тоткан гадирәк күнегүләр башкарса, өченче төркемгә керүчеләргә шактый җиңеләйтелгән, нигездә үткән материалны кабатлауга корылган биремнәр тәкъдим ителә. Мәсәлән, “Теләк фигыль ” темасын үткәннән соң, мондыйрак эш башкарырга мөмкин: өченче төркем укучылары укытучы тәкъдим иткән теләк фигыльләрне зат-сан белән төрләндерә, икенче төркем укучылары зат-сан белән төрләнгән теләк фигыльләр белән 4 җөмлә төзи, ә беренче төркемгә керүчеләргә, зат-сан белән төрләнгән теләк фигыльләрне кулланып, диалог яки кечкенә күләмле хикәя төзергә тәкъдим ителә.

Белемнәрнең нәтиҗәлелеге дәрестә оештырылган эшчәнлеккә дә нык бәйле. Укучыларның катлаулы биремнәрне төркемнәрдә башкарулары, индивидуаль эшкә караганда, югарырак нәтиҗәләр бирә. Төркемдә эшләгәндә йомшак укучы укытучы ярдәмен генә түгел, ә иптәшләренең киңәшен дә тоя. Көчле укучы исә, киңәшче һәм ярдәмче ролен башкарганда, үз белемен дә активлаштыра, конкретлаштыра, билгеле бер системага сала. Мәсәлән, 3 нче сыйныфта “Без театрга барабыз” темасын үтәбез. Соңгы дәрестә афиша ясарга тәкъдим итәм. Дәреслектә курчак театры афишасы бирелә. Укучылар өч төркемгә бүленә. Өч театрга афиша ясарга кирәк: “Курчак театры” на, “Яшь тамашачылар театры»на, “Опера һәм балет театры”на. Бирелгән тамашалар исемлегеннән укучылар үз төркеме театрына хас булган тамашалар исемнәрен сайлап алып афишага теркәп куялар, атна көннәрен язалар, көндез яисә кичен уздырылуын билгеләп, вакытын язып куялар.

      Укучыларның иҗади активлыгын һәм фикерләү сәләтен үстерүдә карточкаларның да әһәмиятенә тукталмыйча булмый. Карточкалар укытуны индивидуальләштерү, вакыттан дөрес файдалану, укучыларны мөстәкыйль эшләргә өйрәтү һәм аларның фикер йөртүләрен, акыл эшчәнлекләрен үстерү, дәресләрнең нәтиҗәлелеген күтәрү өчен гаять файдалы.Дәрестә балалар төркемләп утыралар. (Сингапур методы буенча). Укучылар укытучы әйткән бер тема буенча ассоциация тудырган сүзләрне бер минут эчендә, сыйныфташлары белән сөйләшмичә, дүрт карточкага язалар. Эш дәвамында бөтен карточкалар исәпләнә, башка группалар белән дә чагыштырыла. Ахырда барлык карточкалар бергә туплана, ирекле рәвештә бутала һәм шулардан 6 яисә 9 карточка калдырыла. Төркемнәрдәге укучылар бу карточкалардагы сүзләрдән җөмләләр төзиләр.

  Сөйләм телен үстерү дәресләрендә укучыларны халкыбыз тарихы, күренекле шәхесләр белән таныштыру өчен дә мөмкинлекләр ачыла. Укучыларны эзләнергә, фәнни материал белән эшләргә өйрәтәбез, иптәшләре алдында чыгыш ясау мөмкинлекләрен камилләштерәбез. Мисал өчен, 8 нче сыйныфта “Очрашу урыны-Казан” темасы бар. Дәреслектә Казан Кремле архитектура һәйкәлләре турында кыскача мәгълүмат бирелә. Икенче дәрескә укучылар өстәмә информация табып алып киләләр. Балалар өчен Кол Шәрифнең тарихи шәхес икәнлеге, Сөембикәнең чынбарлыкта манарадан ташланмавы ачыклана. Шулай ук Кремль янында укучыларга билгеле булмаган рус сугышчыларына һәйкәл, Спас манарасы, Президент сарае турында да укчыларның белемнәре арта. Укучы табылган мәгълүматны рус телендә сөйләсә, тыңлаучылар аңа сорауларны татар телендә бирәләр һәм җавап татар телендә алынырга тиеш. Шулай укучының билгесе өч төрле балдан тора: табылган информация - 1 балл, татарча сорауларга җавап бирү – 1 балл, классташына сорау бирү - 3 балл (3 сорау).

          Хәзерге вакытта укучыларыбызның күбесе әдәби әсәр укымый. Тел һәм әдәбият укытучысының максаты укучыларны әдәби әсәр белән кызыксындыру, аларда аны уку теләге уяту; әсәрне анализларга өйрәтү. Укучылар 5нче сыйныфтан ук әдәби әсәрнең темасын, төп геройларын билгели алырга тиеш. Без аларны шуңа өйрәтергә тырышабыз. Укучы кечкенә күләмле әсәрләрне укып аңа кыскача анализ ясый белүенә ирешергә тиешбез. Бу эшнең нәтиҗәсе булып төрле иҗади эшләр, рефератлар яздыру тора. Мәсәлән: 5 нче сыйныфта татар әдәбияты дәресендә “Мюнхгаузен маҗараларын” үткәндә, укучылар өйдә “Павлин” мультфильмын карап киләләр. Дәрестә белемнәрен тикшерү ысулы булып тест сораулары бирелә. Мәсәлән:

1.Барон Мюнхгаузен маҗараларын кемгә сөйли?;

2.Мюнхгаузен джиннан нәрсә сорый?;

3.Мюнхгаузен коштан нәрсә сорый? һ.б.

           Укучылар әдәби әсәрдәге геройларга карата үзләренең мөнәсәбәтләрен чагылдырып, характеристика бирә белергә өйрәнергә тиеш. Бу очракта дәрестә һәр укучының фикере тыңланып гомуми нәтиҗә ясалса бигрәк тә яхшы. Дәресләрдә мөстәкыйль эшләр үткәрү баланың (укучының) фикерләү, уйлау эшчәнлеге үсүгә дә уңай йогынты ясый. Бу эшне оештырганда укучының игътибарлылык дәрәҗәсе, белемне кабул итә алу мөмкинлеге, хәтер үсеше, фикерләү сәләте исәпкә алынырга тиеш. Укучыларны гадидән катлаулыга таба фикер йөртергә өйрәтергә күнектерергә кирәк. Укучылар үз фикерләрен әзер сөйләм үрнәкләре ярдәмендә белдерәләр. Мәсәлән, укучыларга әзер сөйләм үрнәкләре дә бирәм: “минемчә”, “минем фикеремчә”, “гомумән алганда”, “беләсегез килсә”, “син хаклы”, “син ялгышасың бугай”. 5нче сыйныфта “Өч кыз” әкиятенә анализ ясаганда, шундый сораулар бирелә: Кызлар әниләрен яратканнармы? Нигә өчесе дә эшләрен калдырып килеп җитмиләр? Дәрестә бәхәс туа. Укучылар кызларга характеристика бирәләр, үз мөнәсәбәтләрен белдерәләр, фикерләрен дәлиллиләр, нәтиҗә ясыйлар. “Ана күңеле - балада, бала күңеле – далада,”- дигән мәкаль уйланырга мәҗбүр итә, сораулар тудыра.

Тагын бер эш төрен кулланырга була. Дәресләрдә укучылар белән тавышсыз мультфильмнар карыйбыз һәм аларны тавышландырабыз.

Башлангыч сыйныфларга, укучыларның татар теле белән кызыксынуларын арттыру, чит телгә өйрәтү процессын җиңеләйтү максатыннан, ролле уеннарны еш кулланам.

Иҗади активлыкны үстерүдә дәрестән тыш чаралар да (КВН, викторина, бәйге, брейн-ринг) ярдәм итә. Әлеге чараларга әзерләнгәндә, укучылар, иҗади фикер йөртеп, төрле биремнәр башкара, яңа фикерләр тәкъдим итә. Чаралар барышында алар төрле ситуацияләрдә уйланырга, акылны эшкә җигәргә өйрәнәләр, үз фикерләрен курыкмыйча әйтә алалар.

Гимназиябездә 2010 нчы елдан бирле уңышлы гына “Без-Россиялеләр” форумы үткәрелә. Ел башыннан ук һәр паралельгә биремнәр таратыла. Балалар ел буе эзләнүләр алып баралар һәм март аенда форумда проектларын, рефератларын яклыйлар.

Балалар арасында кеше алдында чыгыш ясарга курка торган укучылар бар. Аларны да ачырга, үстерергә кирәк бит. Бу юнәлештә эшне алып бару өчен безгә мәктәп музее ярдәм итә. Балалар музейга рәхәтләнеп йөриләр, татар һәм рус халкының тарихын, мәдәниятен өйрәнәләр. Укучылар экскурсияләрне татар телендә дә алып баралар. Эш нәтиҗәсе буларак, өлкән сыйныф укучыларым район һәм шәһәр шартларында уздырыла торган экскурсоводлар конкурсларында призлы урыннар яулады.

Тукай иҗатын өйрәнгәндә, дәрестән тыш чараларда укучылар мөстәкыйль рәвештә иҗади сәләтләрен үстерәләр, белемнәрен арттыралар. Югары сыйныф укучылары проектлар методын өстенрәк күрә. Проект эше укучыларның иҗади фикер йөртү сәләтен, танып-белү эшчәнлеген, мөстәкыйльлеген үстерә, башкаларның фикерен тыңлый белергә, кирәкле мәгълүматны төрле чыганаклардан табарга өйрәтә. Мисал өчен, 9нчы сыйныф укучылары Тукай музеена барып кайтканнан соң, проект эшен башкардылар: “Г.Тукайның балалар өчен язган әсәрләре рәссамнар иҗатында”.

        Бүген җәмгыятьтә укытучы эшчәнлеге – гаять катлаулы һәм җаваплы. Ул үз алдына куелган бурычларны бары эшчәнлек процессында гына гамәлгә ашыра ала. Укытучы, шәхес буларак, иҗади эшләсә, эзләнсә генә эшнең нәтиҗәсе була. Ә иҗатның төп этәргеч көче – уңышлар өчен укучы һәм укытучы кичергән шатлык дип саныйм мин.

    Башка милләт балаларына татар телен өйрәтү – авыр, әмма кызыклы хезмәт. Татар теле укытуның башлангыч этабында, аеруча балада әлеге телгә кызыксыну тәрбияләү бик мөһим. Нәкъ менә шушы чорда төрле уеннарны дәрестә һәм дәрестән тыш эшләрдә файдалану уңай нәтиҗәләргә ирешергә мөмкинлек бирә. Оста итеп оештырылган уен балаларда телгә карата кызыксыну уята. Сәхнәләштерелгән уеннар баланы уйларга, эзләнергә этәрә, яңа телне белүнең тормышта кирәклегенә төшендерә. Уен барышында балалар бердәмлеккә омтыла, үзара ярдәмләшеп биремнәр үтәгәндә аларда үз көчләренә ышаныч тәрбияләнә.

Болар барысы да укучының активлыгын арттыруга юнәлгән. Шуны истә тотарга кирәк: үз көчеңне эшкә җигеп табылган хакыйкать кенә зур танып белү көченә ия була.

Чыгышымны Риза Фахретдин сүзләре белән тәмамлыйсым килә: “Балаларны үзегезнең заманагыздан башка заман өчен укытыгыз, чөнки алар сезнең заманыгыздан башка бер заманда яшәү өчен дөньяга килгәннәр”. Чынлап та, XXI гасыр укытучысы, булган белемнәре белән генә чикләнеп калмыйча, яңадан-яңа үрләргә омтылырга, киләчәкне күздә тотып эш итәргә тиеш. Җәмгыять бездән шуны таләп итә.